અડધા કલાકમાં જ ભાવનગર એલ.સી.બી.ના ત્રણ પોલીસકર્મીઓ ઘર શોધીને ફરાર આરોપીઓના સાસરીમાં પહોંચી ગયા. કોઇ ફિલ્મી દૃશ્યની જેમ પરિવારને ઘરમાં બેસી રહેવા કહ્યું અને બધાના ફોન લઇ લીધા. પરિવાર કે તેમની બે દીકરીઓ જે સુરતથી આવી હતી તેમને હજુ સુધી ખ્યાલ જ નહતો કે પોલીસ આવું કેમ કરી રહી છે? લગભગ સાત વાગ્યા ત્યારે બેમાંથી એક બહેનનાં ફોનમાં રીંગ વાગી. પોલીસકર્મીએ તેને સ્પિકર ઓન કરીને વાત કરવા સુચના આપી. ગભરાયેલા પરિવારે ફોન ઉપાડતા જ સ્પીકર ઓન કર્યું. સામે છેડે તેનો પતિ જ હતો. જે થોડા કલાકો પહેલા કડોદરા જીઆઈડીસી પોલીસ સ્ટેશનનું લોકઅપ તોડીને ભાગ્યો હતો. તેણે કહ્યું, ‘અમને પોલીસે છોડી મુક્યા છે અને બાઇક પર ભાવનગર આવી રહ્યાં છીએ’.